ANNESS V

KPIs TAL-ISTITUZZJONIJIET TA’ KREDITU

1. Il-kontenut tal-KPIs li għandu jiġi ddivulgat mill-istituzzjonijiet ta’ kreditu

1.1. Kamp ta’ applikazzjoni tal-KPIs

1.1.1. Konsolidazzjoni

L-istituzzjonijiet ta’ kreditu għandhom jiddivulgaw il-KPIs rilevanti abbażi tal-ambitu tal-konsolidazzjoni prudenzjali tagħhom iddeterminati skont ir-Regolament (UE) Nru 575/2013, it-Titolu II, il-Kapitolu 2, it-Taqsima 2.

1.1.2. Assi koperti totali

Il-kalkolu tal-proporzjon tal-assi ekoloġiċi (GAR) għall-iskoperturi fil-karta bilanċjali għandu jkopri l-kategoriji kontabilistiċi li ġejjin tal-assi finanzjarji, inkluż is-self u l-avvanzi, it-titoli ta’ dejn, il-parteċipazzjonijiet fl-ekwità u l-kollaterali meħuda lura:

(a) assi finanzjarji b’kost amortizzat;

(b) assi finanzjarji bil-valur ġust permezz ta’ introjtu komprensiv ieħor;

(c) investimenti f’sussidjarji;

(d) impriżi konġunti u kumpaniji assoċjati;

(e) assi finanzjarji speċifikati bil-valur ġust permezz ta’ profitt jew telf u assi finanzjarji mhux tan-negozjar b’mod obbligatorju bil-valur ġust permezz ta’ profitt jew telf;

(f) kollaterali ta’ proprjetà immobbli miksuba minn istituzzjonijiet ta’ kreditu billi jittieħed pussess bi skambju għall-kanċellazzjoni ta’ djun.

L-iskoperturi msemmija fl-Artikolu 7(1) ta’ dan ir-Regolament għandhom jiġu esklużi mill-kopertura tal-GAR.

L-assi li ġejjin għandhom jiġu esklużi min-numeratur tal-GAR:

(a) assi finanzjarji miżmuma għan-negozju;

(b) self interbankarju fuq talba;

(c) skoperturi għal impriżi li mhumiex obbligati jippubblikaw informazzjoni mhux finanzjarja skont l-Artikolu 19a jew 29a tad-Direttiva 2013/34/UE.

Il-kalkolu tal-KPIs għall-iskoperturi li ma jidhrux fil-karta bilanċjali għandu jqis il-garanziji finanzjarji mogħtija mill-istituzzjoni ta’ kreditu u l-assi mmaniġġati għall-impriżi mhux finanzjarji ta’ garanzija u ta’ investiment. Skoperturi oħrajn li ma jidhrux fil-karta bilanċjali bħal impenji għandhom jiġu esklużi minn dak il-kalkolu.

1.2. Kontenut tal-KPIs u l-metodoloġija

1.2.1. Proporzjon tal-assi ekoloġiċi (GAR)

Il-GAR għandu juri l-proporzjon ta’ finanzjament tal-assi tal-istituzzjoni ta’ kreditu u investit f’attivitajiet ekonomiċi allinjati mat-tassonomija bħala proporzjon tal-assi koperti totali skont il-punt 1.1.2 ta’ dan l-Anness.

Il-GAR għandu jkun ibbażat fuq l-iskoperturi u l-karta bilanċjali skont l-ambitu tal-konsolidazzjoni prudenzjali skont ir-Regolament (UE) Nru 575/2013, it-Titolu II, il-Kapitolu 2, it-Taqsima 2 għat-tipi ta’ assi u portafolli tal-kontabilità speċifikati fil-punt 1.1.2 ta’ dan l-Anness, inkluż informazzjoni dwar l-istokk u l-flussi, dwar attivitajiet tranżizzjonali u abilitanti, u fuq self speċjalizzat u self bi skop ġenerali.

L-istituzzjonijiet ta’ kreditu għandhom jiddivulgaw dan kollu li ġej:

(a) il-GAR aggregat għall-assi koperti fil-karta bilanċjali;

(b) id-diżaggregazzjoni skont l-objettiv ambjentali u skont it-tip ta’ kontroparti.

Id-definizzjoni tal-KPIs għandha tkun ibbażata fuq il-komponenti li ġejjin:

(a) in-numeratur, li għandu jkopri s-self u l-avvanzi, it-titoli ta’ dejn, l-ekwitajiet u l-kollaterali meħuda lura, il-finanzjament ta’ attivitajiet ekonomiċi allinjati mat-Tassonomija bbażati fuq il-KPI tal-fatturat u l-KPI tal-CapEx tal-assi sottostanti;

(b) id-denominatur, li għandu jkopri s-self u l-avvanzi totali, it-titoli ta’ dejn totali, l-ekwitajiet totali u l-kollaterali totali riposseduti u l-assi l-oħra kollha koperti fil-karta bilanċjali.

Minbarra l-GAR, l-istituzzjonijiet ta’ kreditu għandhom jiddivulgaw il-perċentwal tal-assi totali tagħhom li huma esklużi min-numeratur tal-GAR skont l-Artikolu 7(2) ta’ dan ir-Regolament u l-punt 1.1.2 ta’ dan l-Anness.

1.2.1.1. Il-GAR li japplika għall-iskoperturi għal impriżi mhux finanzjarji

L-istituzzjonijiet ta’ kreditu għandhom jiddivulgaw il-GAR għall-istokk ta’ self, titoli ta’ dejn u parteċipazzjonijiet fl-ekwità u l-fluss għal self ġdid. L-istituzzjonijiet ta’ kreditu għandhom isegwu l-passi li ġejjin biex jikkalkulaw il-GAR għal kull objettiv ambjentali.

Objettivi ambjentali L-ewwel pass It-tieni pass Proporzjon tal-assi ekoloġiċi (GAR) Mitigazzjoni tat-tibdil fil-klima Il-proporzjon ta’ self u avvanzi/titoli ta’ dejn/strumenti ta’ ekwità li jiffinanzjaw attivitajiet ekonomiċi eliġibbli għat-tassonomija għall-objettiv tal-mitigazzjoni tat-tibdil fil-klima meta mqabbel mas-self totali/titoli ta’ dejn/strumenti ta’ ekwità ta’ impriżi mhux finanzjarji u l-assi kollha l-oħra koperti fil-karta bilanċjali Il-proporzjon ta’ self u avvanzi/titoli ta’ dejn/strumenti ta’ ekwità li jiffinanzjaw attivitajiet ekonomiċi allinjati mat-tassonomija għall-objettiv tal-mitigazzjoni tat-tibdil fil-klima, meta mqabbla ma’ self u avvanzi/titoli ta’ dejn/strumenti ta’ ekwità li jiffinanzjaw attivitajiet ekonomiċi f’setturi koperti mit-tassonomija għall-objettiv tal-mitigazzjoni tat-tibdil fil-klima. Il-proporzjon ta’ self u avvanzi/titoli ta’ dejn/strumenti ta’ ekwità li jiffinanzjaw attivitajiet ekonomiċi allinjati mat-tassonomija għall-objettiv tal-mitigazzjoni tat-tibdil fil-klima, meta mqabbel mat-total ta’ self u avvanzi/titoli ta’ dejn/strumenti ta’ ekwità ta’ impriżi mhux finanzjarji u l-assi l-oħra kollha tal-karta bilanċjali Li minnu: attivitajiet abilitanti Li minnu: attivitajiet abilitanti Li minnu attivitajiet ta’ tranżizzjoni Li minnu attivitajiet ta’ tranżizzjoni Stokk u fluss Adattament għat-tibdil fil-klima Il-proporzjon ta’ self u avvanzi/titoli ta’ dejn/strumenti ta’ ekwità li jiffinanzjaw l-attivitajiet ekonomiċi eliġibbli għat-Tassonomija għall-objettiv tal-adattament għat-tibdil fil-klima meta mqabbel mas-self totali/titoli ta’ dejn/strumenti ta’ ekwità ta’ impriżi mhux finanzjarji u l-assi l-oħra kollha koperti fil-karta bilanċjali Il-proporzjon ta’ self u avvanzi/titoli ta’ dejn/strumenti ta’ ekwità li jiffinanzjaw attivitajiet ekonomiċi allinjati mat-tassonomija għall-objettiv tal-adattament għat-tibdil fil-klima meta mqabbla ma’ self u avvanzi/titoli ta’ dejn/strumenti ta’ ekwità li jiffinanzjaw attivitajiet ekonomiċi fis-setturi koperta mit-tassonomija għall-objettiv tal-adattament għat-tibdil fil-klima Il-proporzjon ta’ self u avvanzi/titoli ta’ dejn/strumenti ta’ ekwità li jiffinanzjaw attivitajiet ekonomiċi allinjati mat-tassonomija għall-objettiv tal-adattament għat-tibdil fil-klima meta mqabbel mat-total ta’ self u avvanzi/titoli ta’ dejn/strumenti ta’ ekwità ta’ impriżi mhux finanzjarji u l-assi l-oħra kollha koperti fil-karta bilanċjali Li minnu: attivitajiet abilitanti Li minnu attivitajiet abilitanti Li minnu attivitajiet ta’ adattament Li minnu attivitajiet ta’ tranżizzjoni Stokk u fluss Attivitajiet ambjentali oħrajn Jenħtieġ li jiġu ddivulgati l-istess proporzjonijiet għal kull wieħed mill-erba’ objettivi ambjentali l-oħrajn, ladarba jiġu ddefiniti l-kriterji tal-iskrinjar. Jiġifieri: l-użu sostenibbli u l-protezzjoni tar-riżorsi tal-ilma u tal-baħar; it-tranżizzjoni lejn ekonomija ċirkolari; il-prevenzjoni u l-kontroll tat-tniġġis; il-protezzjoni u r-restawr tal-bijodiversità u l-ekosistemi.

(i) Il-GAR għal attivitajiet ta’ self lil parteċipazzjonijiet azzjonarji ta’ impriżi mhux finanzjarji għal self u avvanzi (GAR L & A)

L-istituzzjonijiet ta’ kreditu għandhom jużaw u jiddivulgaw l-entrati li ġejjin għall-kalkolu tal-GAR għal dan it-tip ta’ skoperturi:

(1)(a) total ta’ self u avvanzi lil impriżi mhux finanzjarji, inkluż self u avvanzi rikonoxxuti skont il-kategoriji kontabilistiċi msemmija fil-punt 1.2 ta’ dan l-Anness, jiġifieri l-ammont riportat gross ta’: (i) self u avvanzi b’kost amortizzat, u b’valur ġust permezz ta’ introjtu ieħor komprensiv; (ii) self u avvanzi mhux miżmuma għan-negozjar fuq il-bażi tal-valur ġust permezz ta’ profitt jew telf.

(1)(b) self u avvanzi lil impriżi mhux finanzjarji li jiffinanzjaw attivitajiet ekonomiċi eliġibbli għat-Tassonomija għal kull objettiv ambjentali, inkluż l-ammont riportat gross ta’ self u avvanzi fil-kategoriji kontabilistiċi rilevanti lejn kumpaniji li jwettqu attivitajiet ekonomiċi eliġibbli għat-tassonomija (fejn disponibbli, il-kodiċijiet tan-Nomenklatura tal-Attivitajiet Ekonomiċi (NACE) tal-livell tal-4) rilevanti għal kull objettiv ambjentali.

(1)(c) self u avvanzi lil impriżi mhux finanzjarji li jiffinanzjaw attivitajiet ekonomiċi allinjati mat-tassonomija għal kull objettiv ambjentali, inkluż is-self u l-avvanzi kollha li jiffinanzjaw l-attivitajiet ekonomiċi allinjati mat-tassonomija, inklużi subsettijiet ta’ attivitajiet ekonomiċi tranżizzjonali u abilitanti.

L-ammont għall-fini ta’ (1)(c) għandu jiġi kkalkolat billi tintuża l-formula li ġejja 1(c) = (1)(c)(1) + (1)(c)(2) fejn:

(1)(c)(1) tirrappreżenta self u avvanzi fejn l-użu tar-rikavati jkun magħruf, inkluż self speċjalizzat — self għall-finanzjament ta’ proġetti kif imsemmi fl-Anness V tar-Regolament ta’ Implimentazzjoni tal-Kummissjoni (UE) Nru 680/2014 (1);

(1)(c)(2) tirrappreżenta self u avvanzi fejn l-użu tar-rikavati ma jkunx magħruf (self ġenerali).

Għall-finijiet tal-punt (1)(c)(1), l-istituzzjonijiet ta’ kreditu għandhom jikkunsidraw l-ammont riportat gross tal-iskoperturi għall-finanzjament tal-proġett għall-impriża mhux finanzjarja sal-punt u l-proporzjon li l-proġett iffinanzjat jiffinanzja attività ekonomika allinjata mat-tassonomija. Il-valutazzjoni ta’ jekk kienx hemm konformità ma’ dak ir-rekwiżit għandha tkun ibbażata fuq l-informazzjoni pprovduta mill-kontroparti dwar il-proġett jew l-attivitajiet li għalihom se jiġi applikat ir-rikavat. L-istituzzjonijiet ta’ kreditu għandhom jipprovdu informazzjoni dwar it-tip ta’ attività ekonomika li hija ffinanzjata. Ma għandux ikun permess għadd doppju. Meta l-istess skopertura speċjalizzata ta’ self tkun rilevanti għal żewġ objettivi ambjentali, l-istituzzjonijiet ta’ kreditu għandhom jallokawha għall-aktar objettiv rilevanti.

Għall-finijiet tal-punt (1)(c)(2), l-istituzzjonijiet ta’ kreditu għandhom jibbażaw fuq il-KPI tal-CapEx u tal-fatturat li l-kontroparti għandha tiddivulga għal kull objettiv ambjentali skont dan ir-Regolament. L-ammont ta’ self u avvanzi lil impriżi mhux finanzjarji għandu jkun is-somma tal-ammont riportat gross tas-self u l-avvanzi totali b’użu mhux magħruf tar-rikavati lil impriżi mhux finanzjarji ponderat bil-proporzjon ta’ attivitajiet ekonomiċi allinjati mat-tassonomija b’diżaggregazzjoni għall-attivitajiet ta’ tranżizzjoni u ta’ abilitazzjoni għal kull kontroparti.

L-istituzzjonijiet ta’ kreditu għandhom jikkalkulaw il-KPIs għal dawk it-tipi ta’ skoperturi kif ġej:

L-ewwel pass = (1)(b)/(1)(a).

It-tieni pass = (1)(c)/(1)(b). L-istituzzjonijiet ta’ kreditu għandhom jiddivulgaw separatament il-parti tal-KPI li tirreferi għal attivitajiet abilitanti, fejn rilevanti.

GAR L u A (għal kull objettiv ambjentali) = (1)(c)/(1)(a). L-istituzzjonijiet ta’ kreditu għandhom jiddivulgaw il-GAR ibbażat fuq il-KPI tal-fatturat u separatament il-parti tal-KPI li tirreferi għal attivitajiet abilitanti u ta’ tranżizzjoni, fejn rilevanti.

L-aspetti li ġejjin tal-KPIs għandhom jiġu ddivulgati:

(a) f’termini ta’ stokk, abbażi tal-ammont riportat gross totali ta’ self u avvanzi mid-data ta’ referenza tad-divulgazzjoni;

(b) f’termini ta’ fluss, abbażi tal-ammont riportat gross ta’ self u avvanzi ġodda matul is-sena qabel id-data ta’ referenza tad-divulgazzjoni;

(c) b’diżaggregazzjoni separata għal attivitajiet abilitanti u għal attivitajiet ta’ tranżizzjoni u adattament, u għal self speċjalizzat.

(ii) il-GAR għat-titoli ta’ dejn lil impriżi mhux finanzjarji (“GAR DS”)

L-istituzzjonijiet ta’ kreditu għandhom jikkalkulaw u jiddivulgaw l-entrati li ġejjin għall-kalkolu tal-GAR għal dan it-tip ta’ skoperturi:

(2)(a) Titoli ta’ dejn totali ta’ impriżi mhux finanzjarji, inkluż l-ammont riportat gross ta’ titoli ta’ dejn b’kost amortizzat u bil-valur ġust permezz ta’ introjtu komprensiv ieħor, u titoli ta’ dejn mhux miżmuma għan-negozju bil-valur ġust permezz ta’ profitt jew telf;

(2)(b) Titoli ta’ dejn ta’ impriżi mhux finanzjarji li jiffinanzjaw attivitajiet ekonomiċi eliġibbli għat-Tassonomija għal kull objettiv ambjentali, inkluż l-ammont riportat gross ta’ titoli ta’ dejn fil-kategoriji kontabilistiċi rilevanti lejn kumpaniji li jwettqu attivitajiet ekonomiċi eliġibbli għat-tassonomija (fejn disponibbli kodiċijiet NACE b’erba’ livelli)

(2)(c) Titoli ta’ dejn lil entitajiet rilevanti li jiffinanzjaw attivitajiet ekonomiċi allinjati mat-tassonomija, inklużi l-attivitajiet ekonomiċi kollha ta’ finanzjament tat-titoli tad-dejn allinjati mat-tassonomija, inklużi attivitajiet tranżizzjonali u abilitanti.

L-ammont għall-finijiet ta’ (2)(c) għandu jiġi kkalkulat billi tintuża l-formula li ġejja:

2(c) = (2)(c)(1) + (2)(c)(2) where: (2)(c)(1) tirrappreżenta titoli ta’ dejn fejn l-użu tar-rikavat ikun magħruf; (2)(c)(2) tirrappreżenta titoli ta’ dejn fejn l-użu tar-rikavati ma jkunx magħruf.

Għall-finijiet tal-punt 2(c)(1), l-istituzzjonijiet ta’ kreditu għandhom jikkunsidraw dan li ġej:

(2)(c)(1)(a) L-istituzzjonijiet ta’ kreditu għandhom jikkunsidraw l-ammont riportat gross totali ta’ skoperturi għal bonds ambjentalment sostenibbli maħruġa skont il-leġiżlazzjoni tal-Unjoni. Il-ħruġ attwali ta’ bonds kwalifikati bħala bonds ekoloġiċi minn emittenti li l-użu tar-rikavat tagħhom irid jiġi investit f’attivitajiet ekonomiċi eliġibbli għat-tassonomija għandu jiġi vvalutat skont il-livell ta’ allinjament tat-tassonomija tal-attivitajiet ekonomiċi skont ir-Regolament (UE) 2020/852 jew tal-proġetti ffinanzjati, abbażi ta’ informazzjoni speċifika pprovduta mill-emittent għal ħruġ. L-istituzzjonijiet ta’ kreditu għandhom jipprovdu trasparenza dwar it-tip ta’ attività ekonomika li tkun qed tiġi ffinanzjata. L-għadd doppju mhuwiex permess. Fejn l-istess bond ekoloġiku jista’ jkun rilevanti għal żewġ objettivi ambjentali, l-istituzzjonijiet ta’ kreditu għandhom jallokawh għall-objettiv l-aktar rilevanti.

(2)(c)(1)(b) L-istituzzjonijiet ta’ kreditu għandhom jikkunsidraw l-ammont riportat gross ta’ titoli ta’ dejn investiti fl-iskoperturi għall-finanzjament ta’ proġetti, sal-punt li l-attivitajiet tal-proġett iffinanzjati jkunu attivitajiet ekonomiċi allinjati mat-tassonomija. Il-valutazzjoni għandha tkun ibbażata fuq informazzjoni speċifika pprovduta mill-emittent għal dak il-ħruġ. L-għadd doppju mhuwiex permess. Fejn l-istess skopertura ta’ self speċjalizzat tista’ tkun rilevanti għal żewġ objettivi ambjentali, l-istituzzjonijiet ta’ kreditu għandhom jallokawha għall-objettiv l-aktar rilevanti. L-istituzzjonijiet ta’ kreditu għandhom jipprovdu trasparenza dwar it-tip ta’ attività ekonomika li hija ffinanzjata.

Għall-finijiet tal-punt (2)(c)(2), l-istituzzjonijiet ta’ kreditu għandhom joqogħdu fuq il-KPI tal-fatturat u l-KPI tal-CapEx li l-kontroparti għandha tiddivulga skont l-Artikolu 2 ta’ dan ir-Regolament. L-ammont ta’ titoli ta’ dejn lil impriżi mhux finanzjarji għandu jkun is-somma tal-ammont riportat gross tat-titoli ta’ dejn totali b’użu mhux magħruf ta’ rikavati ponderati bil-proporzjon ta’ attivitajiet ekonomiċi allinjati mat-tassonomija b’diżaggregazzjoni għal attivitajiet ta’ tranżizzjoni u ta’ abilitazzjoni għal kull kontroparti.

L-istituzzjonijiet ta’ kreditu għandhom jikkalkulaw il-KPIs proposti skont il-formula li ġejja għal dan it-tip ta’ skoperturi:

L-ewwel pass = (2)(b)/(2)(a).

It-tieni pass = (2)(c)/(2)(b); l-istituzzjonijiet ta’ kreditu għandhom jiddivulgaw separatament il-parti tal-KPI li tirreferi għal attivitajiet abilitanti u ta’ tranżizzjoni, fejn ikun rilevanti.

GAR DS = (2)(c)/(2)(a) abbażi tal-KPI tal-fatturat; (2)(c)/(2)(a) abbażi tal-KPI tal-CapEX.

Għandhom jiġu ddivulgati l-aspetti li ġejjin tal-KPIs:

(a) f’termini ta’ stokk, abbażi tal-ammont riportat gross totali tat-titoli ta’ dejn mid-data ta’ referenza tad-divulgazzjoni;

(b) f’termini ta’ fluss, abbażi tal-ammont riportat gross ta’ titoli ta’ dejn ġodda matul is-sena ta’ qabel id-data ta’ referenza tad-divulgazzjoni;

(c) b’diżaggregazzjoni separata għal attivitajiet abilitanti u ta’ tranżizzjoni, u għal self speċjalizzat.

(iii) Il-proporzjon tal-assi ekoloġiċi għal parteċipazzjonijiet azzjonarji ta’ istituzzjonijiet ta’ kreditu f’impriżi mhux finanzjarji (“GAR EH”)

L-istituzzjonijiet ta’ kreditu għandhom jikkalkolaw u jiddivulgaw:

(a) il-proporzjon ta’ parteċipazzjonijiet azzjonarji f’impriżi mhux finanzjarji li jwettqu attivitajiet ekonomiċi eliġibbli għat-tassonomija meta mqabbel mal-parteċipazzjonijiet azzjonarji totali f’impriżi mhux finanzjarji. In-numeratur għandu jkopri l-ammont riportat gross tal-parteċipazzjonijiet ta’ ekwità mhux miżmuma għan-negozju li jinkludu assi finanzjarji b’valur ġust permezz ta’ introjtu komprensiv ieħor u assi finanzjarji mhux miżmuma għan-negozju b’valur ġust permezz ta’ profitt jew telf u investimenti f’sussidjarji, impriżi konġunti u kumpaniji assoċjati, ta’ impriżi mhux finanzjarji li jwettqu attivitajiet ekonomiċi eliġibbli għat-tassonomija. Id-denominatur għandu jkopri l-ammont riportat gross totali tal-parteċipazzjonijiet fl-ekwità mhux miżmuma għan-negozjar li jinkludu assi finanzjarji abbażi tal-valur ġust permezz ta’ introjtu komprensiv ieħor u assi finanzjarji mhux miżmuma għan-negozjar abbażi tal-valur ġust permezz ta’ profitt jew telf u investimenti f’sussidjarji, impriżi konġunti u kumpaniji assoċjati, ta’ impriżi mhux finanzjarji.

(b) il-proporzjon ta’ parteċipazzjonijiet azzjonarji f’impriżi mhux finanzjarji li jwettqu attivitajiet ekonomiċi allinjati mat-tassonomija meta mqabbla ma’ parteċipazzjonijiet azzjonarji f’dawk l-impriżi mhux finanzjarji li jwettqu attivitajiet ekonomiċi eliġibbli għat-tassonomija. In-numeratur huwa daqs l-ammont riportat gross tal-parteċipazzjonijiet azzjonarji mhux miżmuma għan-negozju abbażi tal-KPI tal-fatturat u tal-KPI tal-CapEx relatat ma’ attivitajiet ekonomiċi allinjati mat-tassonomija tal-impriża mhux finanzjarja li għaliha jappartjenu l-istrumenti azzjonarji. Id-denominatur għandu jinkludi l-ammont riportat gross tal-parteċipazzjonijiet azzjonarji mhux miżmuma għan-negozju abbażi tal-KPI tal-fatturat tal-impriżi mhux finanzjarji li jwettqu attivitajiet ekonomiċi eliġibbli għat-tassonomija.

(c) GAR EH = il-proporzjon ta’ parteċipazzjonijiet ta’ ekwità f’impriżi mhux finanzjarji li jiffinanzja attivitajiet ekonomiċi allinjati mat-tassonomija meta mqabbel mal-parteċipazzjonijiet azzjonarji totali f’impriżi mhux finanzjarji. In-numeratur għandu jkun daqs l-ammont riportat gross tal-parteċipazzjonijiet ta’ ekwità mhux miżmuma għan-negozjar ponderat bil-KPI tal-fatturat u tal-CapEx relatati ma’ attivitajiet ekonomiċi allinjati mat-tassonomija kif iddivulgat mill-impriża mhux finanzjarja li għaliha jappartjenu l-istrumenti azzjonarji. Id-denominatur għandu jinkludi l-ammont riportat gross totali tal-parteċipazzjonijiet fl-ekwità mhux miżmuma għan-negozjar ta’ impriżi mhux finanzjarji.

L-aspetti li ġejjin tal-proporzjonijiet għandhom jiġu ddivulgati:

(a) f’termini ta’ stokk, abbażi tal-ammont riportat gross totali ta’ parteċipazzjonijiet fl-ekwità mid-data ta’ referenza tad-divulgazzjoni;

(b) f’termini ta’ fluss, abbażi tal-ammont riportat gross ta’ parteċipazzjonijiet fl-ekwità matul is-sena ta’ qabel id-data ta’ referenza tad-divulgazzjoni;

(c) b’diżaggregazzjoni separata għal attivitajiet abilitanti u ta’ tranżizzjoni.

(iv) il-GAR dwar il-finanzjament totali f’impriżi mhux finanzjarji (self flimkien ma’ parteċipazzjonijiet ta’ ekwità)

It-tliet proporzjonijiet għal kull objettiv ambjentali għandhom jiġu divulgati abbażi tal-KPI tal-fatturat u, għal titoli ta’ dejn u investimenti ta’ ekwità, abbażi tal-KPI tal-fatturat u tal-KPI tal-CapEx tal-assi sottostanti f’livell aggregat għall-istrumenti kollha ta’ finanzjament fil-karta bilanċjali, inkluż l-investimenti f’ekwità, f’impriżi mhux finanzjarji.

In-numeratur u d-denominatur tal-proporzjonijiet għandu jkun fihom l-ammont riportat gross ta’ self u avvanzi, titoli ta’ dejn u parteċipazzjonijiet fl-ekwità rilevanti f’kull każ.

1.2.1.2. Il-proporzjon tal-assi ekoloġiċi għall-attivitajiet ta’ self lil impriżi finanzjarji u l-parteċipazzjonijiet ta’ ekwità tagħhom

Il-GAR għal attivitajiet ta’ self mal-investimenti f’ekwità ta’ impriżi finanzjarji għandu jiġi kkalkulat bħala proporzjon ta’ self u avvanzi, titoli ta’ dejn u investimenti f’ekwità ta’ portafolli tal-kontabilità rilevanti li jiffinanzjaw attivitajiet ekonomiċi allinjati mat-tassonomija għal kull objettiv ambjentali, meta mqabbla mat-total ta’ self u avvanzi, titoli ta’ dejn u investimenti ta’ ekwità ta’ impriżi finanzjarji.

Dan il-GAR għandu jkun fih divulgazzjonijiet dwar il-mitigazzjoni tat-tibdil fil-klima u dwar l-adattament għat-tibdil fil-klima, b’diżaggregazzjoni għall-attivitajiet abilitanti. Għall-mitigazzjoni tat-tibdil fil-klima, il-GAR għandu jkun fih ukoll divulgazzjonijiet tal-attivitajiet tranżizzjonali u tal-attivitajiet ta’ adattament. Għal dawk l-attivitajiet li jikkontribwixxu għall-mitigazzjoni tat-tibdil fil-klima u tal-adattament għalih u għal objettivi ambjentali oħra, l-istituzzjonijiet ta’ kreditu għandhom jipprovdu wkoll divulgazzjonijiet tal-istokk u tal-fluss.

In-numeratur tal-GAR għall-impriżi finanzjarji għandu jiġi kkalkulat abbażi tal-KPIs tal-kontropartijiet ikkalkulati skont dan ir-Regolament. L-ammont ta’ self u avvanzi, titoli ta’ dejn u investimenti f’ekwità tal-portafolli kontabilistiċi rilevanti lill-impriżi finanzjarji li għandu jiġi kkunsidrat fin-numeratur tal-proporzjon għandu jkun is-somma tal-ammont riportat gross tagħhom, ponderat bil-proporzjon ta’ attivitajiet ekonomiċi allinjati mat-tassonomija b’diżaggregazzjoni għal attivitajiet ta’ tranżizzjoni, adattament u abilitazzjoni għal kull kontroparti.

Meta l-kontroparti tkun istituzzjoni ta’ kreditu oħra, il-KPIs ibbażati fuq il-fatturat u bbażati fuq il-CapEx użati għandhom ikunu l-ammont riportat gross ta’ titoli ta’ dejn, self u avvanzi u parteċipazzjonijiet fl-ekwità ta’ portafolli kontabilistiċi rilevanti ponderati bil-“GAR totali tal-kontroparti kif definit fit-taqsima”, jiġifieri l-ammont riportat gross immultiplikat bil-“GAR totali” tal-kontroparti.

Meta l-kontroparti tkun ditta tal-investiment, il-kalkolu li ġej tal-KPI għandu japplika abbażi tal-proporzjon tas-servizzi fid-dħul tad-ditta tal-investiment:

(a) għal ditti tal-investiment li jinnegozjaw f’isimhom stess skont it-Taqsima A tal-Anness I tad-Direttiva 2014/65/UE tal-Parlament Ewropew u tal-Kunsill (2), l-ammont riportat gross ta’ titoli ta’ dejn, self u avvanzi u parteċipazzjonijiet ta’ ekwità għandu jiġi ponderat bil-fatturat ibbażat fuq il-valur u l-GAR ibbażat fuq il-CapEx divulgat mid-ditti tal-investiment, jiġifieri l-ammont riportat gross jiġi mmultiplikat bil-“valur tal-assi investiti (titoli ta’ dejn, strumenti azzjonarji, ekwivalenti ta’ flus u derivattivi) f’attivitajiet ekonomiċi allinjati mat-tassonomija bħala proporzjon tal-valur tal-assi totali investiti”.

(b) għal ditti tal-investiment għajr li jinnegozjaw f’isimhom stess skont it-Taqsima A tal-Anness I tad-Direttiva 2014/65/UE, l-ammont riportat gross ta’ titoli ta’ dejn, self u avvanzi u parteċipazzjonijiet azzjonarji għandu jiġi ponderat bil-fatturat ibbażat fuq il-valur miżjud u l-KPI bbażat fuq CapEx fuq id-dħul, jiġifieri tariffi, kummissjonijiet u benefiċċji monetarji oħra, divulgati mid-ditti tal-investiment, jiġifieri l-ammont riportat gross, jiġi mmultiplikat bit-“tariffi, kummissjonijiet u benefiċċji monetarji oħra minn servizzi u attivitajiet f’attivitajiet ekonomiċi allinjati mat-tassonomija bħala proporzjon tat-tariffi totali, id-dħul minn kummissjonijiet u benefiċċji monetarji oħra minn servizzi u attivitajiet f’attivitajiet ekonomiċi allinjati mat-tassonomija bħala proporzjon tat-tariffi, id-dħul minn kummissjonijiet u benefiċċji monetarji oħra totali”.

Meta l-kontroparti tkun maniġer tal-assi, il-KPIs ibbażati fuq il-fatturat u fuq il-CapEx għandhom ikunu l-ammont riportat gross ta’ titoli ta’ dejn, self u avvanzi u parteċipazzjonijiet azzjonarji ponderati bil-proporzjon tal-investimenti tal-kontroparti li huma f’attivitajiet ekonomiċi allinjati mat-tassonomija, kif speċifikat fl-Anness III u IV ta’ dan ir-Regolament, jiġifieri l-ammont riportat gross jiġi mmultiplikat bil-proporzjon tal-maniġer tal-assi tal-investimenti totali.

Fil-każ ta’ destinatarji ta’ investiment li huma impriżi tal-assigurazzjoni jew tar-riassigurazzjoni, il-parametru referenzjarju għandu jkun investimenti, primjums grossi sottoskritti jew, kif applikabbli, dħul totali mill-assigurazzjoni, kif jirriżulta mill-kalkolu jew tal-KPI ta’ investiment ibbażat fuq il-fatturat u bbażat fuq il-CapEx jew tal-KPI tas-sottoskrizzjoni tad-destinatarja ta’ investiment f’konformità mal-Annessi XI u X ta’ dan ir-Regolament.

Id-denominatur għandu jkun l-ammont riportat gross totali ta’ self u avvanzi, titoli ta’ dejn u investimenti f’ekwità ta’ portafolli kontabilistiċi rilevanti f’impriżi finanzjarji.

1.2.1.3. Proporzjon tal-assi ekoloġiċi għall-iskoperturi fil-livell tal-konsumatur

Il-GAR għal skoperturi fil-livell tal-konsumatur għal self għal proprjetà immobbli residenzjali jew għar-rinnovazzjoni ta’ djar għandu jiġi kkalkulat bħala proporzjon ta’ self lil unitajiet domestiċi kollateralizzati bi proprjetà immobbli residenzjali jew mogħti għal skopijiet ta’ rinnovazzjoni ta’ djar li huwa allinjat mat-tassonomija skont il-kriterji tekniċi tal-iskrinjar għall-bini, jiġifieri r-rinnovazzjoni u l-akkwist u s-sjieda skont il-punti 7.2., 7.3., 7.4., 7.5., 7.6., u 7.7. rispettivament, tal-Anness I tal-Att Delegat dwar il-Klima, meta mqabbel mas-self totali lil unitajiet domestiċi kollateralizzati minn proprjetà immobbli residenzjali jew mogħtija għal skopijiet ta’ rinnovazzjoni tad-djar. Dan il-GAR għandu jinkludi divulgazzjoni tal-attivitajiet tranżizzjonali, u divulgazzjoni tal-stokks u l-fluss. Dan il-GAR għandu japplika biss għal investimenti rilevanti għall-mitigazzjoni tat-tibdil fil-klima.

Il-GAR għal skoperturi fil-livell tal-konsumatur għal self tal-konsum tal-kreditu għal self tal-karozzi għandu jiġi kkalkulat bħala l-proporzjon ta’ self li jiffinanzja karozzi li jikkonforma mal-kriterji tekniċi tal-iskrinjar kif stabbilit fit-Taqsima 6.5. tal-Anness I tal-Att Delegat dwar il-Klima. Dan il-GAR għandu jinkludi divulgazzjoni tal-attivitajiet tranżizzjonali, u divulgazzjoni tal-istokks ta’ self biss għal self mogħti wara [id-data ta’ applikazzjoni ta’ dan ir-Regolament] u l-fluss ta’ self. Dan il-GAR għandu japplika biss għal investimenti rilevanti għall-mitigazzjoni tat-tibdil fil-klima.

Il-KPIs dwar l-iskoperturi fil-livell tal-konsumatur li jiffinanzjaw attivitajiet ekonomiċi allinjati mat-tassonomija għandhom japplikaw biss għall-objettiv tal-mitigazzjoni tat-tibdil fil-klima.

(i) Self għal proprjetà immobbli residenzjali

Id-divulgazzjoni tal-KPI tal-istituzzjonijiet ta’ kreditu għandha tkopri l-portafoll tas-self għall-konsumatur, b’mod partikolari l-portafoll tas-self ipotekarju. Dan il-KPI għandu jiġi ddivulgat billi titqies il-konformità mal-kriterji tekniċi tal-iskrinjar għall-bini kif stabbilit fit-Taqsimiet 7.2., 7.3., 7.4., 7.5., 7.6. u 7.7. tal-Anness I tal-Att Delegat dwar il-Klima.

L-istituzzjonijiet ta’ kreditu għandhom jiddivulgaw il-KPI għall-portafoll tagħhom ta’ self għal proprjetà immobbli residenzjali bħala proporzjon ta’ self lil unitajiet domestiċi kollateralizzati bi proprjetà immobbli residenzjali li jikkontribwixxi għall-objettiv ambjentali tal-mitigazzjoni tat-tibdil fil-klima kif stabbilit fit-Taqsimiet 7.2., 7.3., 7.4., 7.5., 7.6. u 7.7. tal-Anness I tal-Att Delegat dwar il-Klima, meta mqabbel mas-self totali lil unitajiet domestiċi kollateralizzati bi proprjetà immobbli residenzjali.

L-istituzzjonijiet ta’ kreditu għandhom jiddivulgaw informazzjoni dwar l-istokk ta’ self mid-data ta’ referenza tad-divulgazzjoni, u informazzjoni dwar il-flussi ta’ self ġdid matul il-perjodu ta’ divulgazzjoni.

In-numeratur tal-proporzjon għandu jinkludi l-ammont riportat gross ta’ self għal proprjetà immobbli residenzjali konformi mal-kriterji tekniċi tal-iskrinjar fit-Taqsima 7.7. tal-Anness I tal-Att Delegat dwar il-Klima.

Fin-numeratur tal-proporzjon, l-istituzzjonijiet ta’ kreditu għandhom jikkunsidraw ukoll dak is-self mogħti għar-rinnovazzjoni ta’ bini jew ta’ dar skont il-kriterji tekniċi tal-iskrinjar għall-bini skont it-Taqsima 7.2., 7.3., 7.4., 7.5. u 7.6. tal-Anness I tal-Att Delegat dwar il-Klima.

Id-denominatur għandu jinkludi l-ammont riportat gross totali ta’ self lil unitajiet domestiċi kollateralizzat bi proprjetà residenzjali flimkien mal-ammont riportat gross totali ta’ self ta’ rinnovazzjoni tad-djar lil unitajiet domestiċi, filwaqt li jiġi evitat l-għadd doppju ta’ self f’każ li dan tal-aħħar ikun self kollateralizzat.

(ii) Livell tal-konsumaturi — Self għal konsum ta’ krediti għall-karozzi

L-istituzzjonijiet ta’ kreditu għandhom jiddivulgaw KPI għas-self mogħti lill-unitajiet domestiċi għall-akkwist ta’ vettura bil-mutur (self għall-karozzi). KPI għandu jkun il-proporzjon ta’ self assoċjat ma’ karozzi li jikkonforma mal-kriterji tekniċi tal-iskrinjar skont it-Taqsima 6.5. tal-Anness I tal-Att Delegat dwar il-Klima.

L-istituzzjonijiet ta’ kreditu għandhom iqisu dak is-self għall-karozzi mogħti mid-data tal-applikazzjoni tar-rekwiżiti ta’ divulgazzjoni, kemm għall-KPI dwar l-istokk kif ukoll dwar self ġdid. Aġġornament dwar l-istokk ta’ self mogħti qabel id-data tal-applikazzjoni ma għandux jitqies.

1.2.1.4. Il-GAR għal self u avvanzi li jiffinanzjaw akkomodazzjoni pubblika u self speċjalizzat ieħor lill-awtoritajiet pubbliċi

Meta l-istituzzjonijiet ta’ kreditu jkollhom mudell kummerċjali bbażat fil-biċċa l-kbira fuq il-finanzjament tad-djar pubbliċi, dawn għandhom jiddivulgaw il-KPI dwar il-proporzjon ta’ konformità mal-kriterji tekniċi tal-iskrinjar skont it-Taqsima 7.7. tal-Anness I tal-Att Delegat dwar il-Klima ta’ binjiet li x-xiri tagħhom l-istituzzjoni ta’ kreditu tkun qed tiffinanzja. Dan il-GAR għandu jiġi stmat u ddivulgat mill-istituzzjoni ta’ kreditu bħala proporzjon ta’ self lil muniċipalitajiet li jiffinanzjaw akkomodazzjoni pubblika konformi mal-kriterji tekniċi tal-iskrinjar skont it-Taqsima 7.7. tal-Anness I tal-Att Delegat dwar il-Klima meta mqabbel mas-self totali lill-muniċipalitajiet li jiffinanzjaw l-akkomodazzjoni pubblika. L-istituzzjoni ta’ kreditu għandha tinkludi divulgazzjonijiet tal-istokks u tal-fluss.

Il-metodoloġija għall-komputazzjoni tan-numeratur u tad-denominatur għandha tkun l-istess bħall-metodoloġija għas-self ta’ proprjetà immobbli residenzjali.

Għall-finanzjament ta’ attivitajiet u assi oħra minbarra l-akkomodazzjoni pubblika, l-istituzzjonijiet ta’ kreditu għandhom jikkunsidraw l-ammont riportat gross tal-iskoperturi tal-proġett ta’ finanzjament għall-awtorità pubblika sal-punt u l-proporzjon li l-proġett iffinanzjat jiffinanzja attività ekonomika allinjata mat-Tassonomija. Il-valutazzjoni ta’ jekk kienx hemm konformità ma’ dak ir-rekwiżit għandha tkun ibbażata fuq l-informazzjoni pprovduta mill-awtorità pubblika dwar il-proġett jew l-attivitajiet li għalihom se jiġi applikat ir-rikavat. L-istituzzjonijiet ta’ kreditu għandhom jipprovdu informazzjoni dwar it-tip ta’ attività ekonomika li hija ffinanzjata. Ma għandux ikun permess għadd doppju. Meta l-istess skopertura għal self speċjalizzat tkun rilevanti għal żewġ objettivi ambjentali, l-istituzzjonijiet ta’ kreditu għandhom jallokawha għall-aktar objettiv rilevanti.

1.2.1.5. Skoperturi oħrajn fil-karta bilanċjali – Kollaterali ta’ proprjetà immobbli meħuda lura

L-istituzzjonijiet ta’ kreditu għandhom jiddivulgaw il-KPI għall-proporzjon tal-konformità mal-kriterji tekniċi tal-iskrinjar fit-Taqsima 7.7. tal-Anness I tal-Att Delegat dwar il-Klima tal-portafoll tagħhom ta’ kollateral tal-proprjetà immobbli kummerċjali u residenzjali ripossessata miżmum għall-bejgħ għall-objettiv ambjentali tal-mitigazzjoni tat-tibdil fil-klima bħala proporzjon ta’ kollateral tal-proprjetà immobbli kummerċjali u residenzjali ripossessata li jikkonforma mal-kriterji tekniċi tal-iskrinjar fit-Taqsima 7.7. tal-Anness I tal-Att Delegat dwar il-Klima, meta mqabbel mal-kollateral tal-proprjetà immobbli kummerċjali u residenzjali ripossessata totali.

L-istituzzjonijiet ta’ kreditu għandhom jiddivulgaw informazzjoni għall-istokk ta’ self mid-data ta’ referenza tad-divulgazzjoni, u informazzjoni dwar il-flussi ta’ assi ġodda matul il-perjodu ta’ divulgazzjoni.

In-numeratur tal-proporzjon għandu jinkludi l-ammont riportat gross ta’ kollaterali ta’ proprjetà immobbli kummerċjali u residenzjali riposseduta konformi mal-kriterji tekniċi tal-skrinjar għall-bini fit-Taqsima 7.7. tal-Anness I tal-Att Delegat dwar il-Klima.

Id-denominatur għandu jinkludi l-ammont riportat gross totali ta’ kollaterali ta’ proprjetà immobbli kummerċjali u residenzjali miżmuma għall-bejgħ riposseduta mill-istituzzjoni ta’ kreditu.

L-istituzzjonijiet ta’ kreditu għandhom jiddivulgaw informazzjoni dwar l-istokk ta’ self mid-data ta’ referenza tad-divulgazzjoni, u informazzjoni dwar il-flussi ta’ self ġdid matul il-perjodu ta’ divulgazzjoni.

1.2.1.6. GAR totali

L-istituzzjonijiet ta’ kreditu għandhom jiddivulgaw informazzjoni dwar il-GAR totali. Dan għandu jirrifletti l-valur kumulattiv tal-KPIs ibbażati fuq l-iskopertura, billi jinkludi fid-denominatur it-total tal-assi fuq il-bilanċ mingħajr l-iskoperturi msemmija fl-Artikolu 7(1) u billi jżdied fin-numeratur totali n-numeraturi tal-iskoperturi ambjentalment sostenibbli tal-KPIs ibbażati fuq l-iskopertura:

(a) total GAR għal attivitajiet ta’ finanzjament diretti lejn impriżi finanzjarji, għall-objettivi ambjentali kollha.

(b) total tal-GAR għal attivitajiet ta’ finanzjament diretti lejn impriżi mhux finanzjarji, għall-objettivi ambjentali kollha.

(c) il-GAR għal skoperturi ta’ proprjetà immobbli residenzjali, inkluż self ta’ rinnovazzjoni tad-djar, għall-objettiv tal-mitigazzjoni tat-tibdil fil-klima.

(d) il-GAR għas-self għall-karozzi fil-livell tal-konsumatur, għall-objettiv tal-mitigazzjoni tat-tibdil fil-klima.

(e) GAR għal self lill-gvernijiet lokali għall-finanzjament ta’ djar u self speċjalizzat ieħor.

(f) il-GAR għal kollateral ta’ proprjetà immobbli kummerċjali u residenzjali riposseduta miżmuma għall-bejgħ.

Flimkien mal-GAR totali, l-istituzzjonijiet ta’ kreditu għandhom jiddivulgaw il-perċentwal tal-assi li huma esklużi min-numeratur tal-GAR skont l-Artikolu 7(2) u (3) u t-Taqsima 1.1.2 ta’ dan l-Anness.

1.2.2. Il-KPIs għall-iskoperturi barra l-karta bilanċjali

L-istituzzjonijiet ta’ kreditu għandhom jiddivulgaw proporzjon komplementari fil-livell ta’ assoċjazzjoni mal-attivitajiet ekonomiċi allinjati mat-Tassonomija ta’ skoperturi barra l-karta bilanċjali li l-istituzzjonijiet ta’ kreditu jiġġestixxu u jidderieġu jew jikkontribwixxu biex jidderieġu l-flussi ta’ kapital lejn attivitajiet ekonomiċi li s-sostenibbiltà ambjentali tagħhom tista’ tiġi vvalutata skont ir-Regolament (UE) 2020/852:

(a) garanziji finanzjarji li jappoġġaw self u avvanzi u strumenti oħra ta’ dejn lejn impriżi; u

(b) assi mmaniġġati.

1.2.2.1. Proporzjon ekoloġiku għall-garanziji finanzjarji għal impriżi finanzjarji u mhux finanzjarji (KPI tal-FinGuar)

Il-proporzjon ekoloġiku għall-garanziji finanzjarji lill-impriżi għandu jiġi definit bħala proporzjon tal-garanziji finanzjarji li jappoġġaw l-istrumenti ta’ dejn li jiffinanzjaw attivitajiet ekonomiċi allinjati mat-Tassonomija meta mqabbla mal-garanziji finanzjarji kollha li jappoġġaw it-titoli ta’ dejn lill-impriżi. Dan għandu jinkludi divulgazzjoni tal-istokk u l-fluss. Għall-mitigazzjoni tat-tibdil fil-klima, dan għandu jinkludi wkoll divulgazzjonijiet dwar liema huma l-attivitajiet abilitanti u ta’ tranżizzjoni. Għall-adattament għat-tibdil fil-klima, dan għandu jinkludi divulgazzjonijiet dwar liema huma l-attivitajiet abilitanti u ta’ adattament.

Il-metodoloġija għall-komputazzjoni tal-KPI dwar il-garanziji finanzjarji għandha tkun l-istess bħall-metodoloġija speċifikata għall-KPIs dwar is-self u l-avvanzi u/jew it-titoli ta’ dejn lejn l-impriżi, iżda applikata għas-self sottostanti u l-avvanzi/t-titoli ta’ dejn li l-istituzzjoni ta’ kreditu tappoġġja.

1.2.2.2. Proporzjon ekoloġiku għall-assi mmaniġġati (KPI tal-AuM)

Il-proporzjon ekoloġiku għall-assi mmaniġġati għandu jkun il-proporzjon tal-assi mmaniġġati (strumenti ta’ ekwità u ta’ dejn) minn impriżi li jiffinanzjaw attivitajiet ekonomiċi allinjati mat-Tassonomija, meta mqabbel mal-assi totali mmaniġġati (strumenti ta’ ekwità u ta’ dejn). Dan għandu jinkludi divulgazzjoni tal-istokk u l-fluss. Għall-mitigazzjoni tat-tibdil fil-klima, dan għandu jinkludi wkoll divulgazzjonijiet dwar liema huma l-attivitajiet abilitanti u ta’ tranżizzjoni. Għall-adattament għat-tibdil fil-klima, dan għandu jinkludi divulgazzjonijiet dwar liema huma l-attivitajiet abilitanti u ta’ adattament.

Il-metodoloġija għall-komputazzjoni tal-KPI tal-AuM għandha tkun l-istess bħall-metodoloġija għall-maniġers tal-assi f’konformità mal-Anness III ta’ dan ir-Regolament.

1.2.3. Il-KPIs dwar is-servizzi minbarra s-self – Tariffi u Kummissjonijiet (KPI F u C)

Il-KPI għad-dħul mit-tariffi u mill-kummissjonijiet marbuta mas-servizzi assoċjati mal-attivitajiet ekonomiċi allinjati mat-Tassonomija tal-impriżi, għandu jiġi ddefinit bħala proporzjon tat-tariffi tal-istituzzjoni ta’ kreditu u d-dħul mill-kummissjonijiet mill-impriżi, derivat minn prodotti jew servizzi għajr is-self assoċjat ma’ attivitajiet ekonomiċi allinjati mat-Tassonomija, meta mqabbel mat-tariffi totali u d-dħul mill-kummissjonijiet mill-impriżi minn prodotti jew minn servizzi għajr is-self.

L-istituzzjonijiet ta’ kreditu għandhom jiddivulgaw id-dħul mit-tariffi u mill-kummissjonijiet marbuta mas-servizzi pprovduti għajr is-self u l-ġestjoni tal-assi, inklużi s-servizzi li ġejjin (kif irrapportati mill-istituzzjonijiet f’konformità mal-formola 22.1 “Introjtu u spejjeż tat-tariffi u kummissjonijiet skont l-attività” stabbilita fir-Regolament ta’ Implimentazzjoni (UE) Nru 680/2014):

(a) ħruġ jew servizzi oħrajn relatati ma’ titoli ta’ parti terza;

(b) il-wasla, it-trażmissjoni u l-eżekuzzjoni f’isem il-klijenti ta’ ordnijiet għax-xiri jew għall-bejgħ ta’ titoli;

(c) servizzi ta’ konsulenza dwar impriżi ta’ fużjoni u akkwist;

(d) servizzi ta’ finanzjament ta’ impriżi relatati ma’ konsulenza dwar is-suq kapitali għal impriżi klijenti jew oħrajn;

(e) tariffi relatati mal-banek privati;

(f) servizzi tal-ikklerjar u s-saldu;

(g) kustodja u servizzi relatati oħrajn;

(h) servizzi ta’ pagament;

(i) dħul minn tariffi u kummissjonijiet għad-distribuzzjoni ta’ prodotti maħruġa minn entitajiet barra l-grupp prudenzjali lill-klijenti kurrenti tiegħu;

(j) attivitajiet ta’ servizzjar tas-self;

(k) servizzi tal-kambju u tranżazzjonijiet internazzjonali.

In-numeratur tal-KPI għandu jinkludi d-dħul mit-tariffi u mill-kummissjonijiet kif speċifikat fil-paragrafu 284 tal-Anness V tar-Regolament ta’ Implimentazzjoni (UE) Nru 680/2014, minn servizzi għajr is-self u l-ġestjoni tal-assi pprovduti lill-impriżi, assoċjati ma’ attivitajiet ekonomiċi allinjati mat-Tassonomija. Dan għandu jiġi stmat billi jiġi ponderat id-dħul mit-tariffi u mill-kummissjonijiet minn kull kontroparti mal-proporzjon tal-fatturat u l-CapEx assoċjat mal-attivitajiet ekonomiċi allinjati mat-Tassonomija tal-impriża li tikkontribwixxi għall-objettiv ambjentali rilevanti kif divulgat mill-impriża f’konformità mal-Artikolu 8 tar-Regolament (UE) 2020/852. Għall-impriżi finanzjarji, il-proporzjon għall-kontroparti li għandu jiġi applikat għandu jkun l-istess bħal dak għall-KPIs għal dawn l-impriżi.

Id-denominatur għandu jkun l-ammont totali tal-introjtu minn tariffi u kummissjonijiet tal-impriżi minn prodotti jew servizzi għajr is-self u l-ġestjoni tal-assi.

1.2.4. Divulgazzjonijiet oħra fil-GAR: GAR għall-portafoll tan-negozjar

Il-portafoll tan-negozjar għandu jiġi eskluż mid-denominatur u mill-kopertura tal-GAR totali.

L-istituzzjonijiet ta’ kreditu għandhom jipprovdu spjegazzjonijiet dwar il-politika ta’ investiment rigward il-portafoll tan-negozjar tagħhom, il-kompożizzjoni ġenerali, u dwar kwalunkwe xejra f’termini ta’ setturi predominanti u l-assoċjazzjoni tagħhom ma’ attivitajiet ekonomiċi allinjati mat-Tassonomija. Huma għandhom jispjegaw ukoll il-limiti potenzjali f’termini ta’ riskji klimatiċi u ambjentali f’termini tal-livell ta’ assoċjazzjoni ma’ attivitajiet ekonomiċi allinjati mat-Tassonomija u kif dawn jimmaniġġjaw ir-riskji ambjentali li jista’ jkollhom impatt fuq il-valur tal-portafoll.

Meta portafoll tan-negozjar ikollu rwol importanti fil-mudell tan-negozju tal-istituzzjoni ta’ kreditu, b’mod partikolari meta l-istituzzjonijiet ta’ kreditu ma jissodisfawx il-kundizzjonijiet stabbiliti fl-Artikolu 94(1) tar-Regolament (UE) Nru 575/2013 jew il-kundizzjonijiet stabbiliti fl-Artikolu 325a(1) ta’ dak ir-Regolament, l-istituzzjonijiet ta’ kreditu għandhom jiddivulgaw informazzjoni kwantitattiva u KPIs li juru sa liema punt l-istituzzjoni qed tinnegozja b’assi ambjentalment sostenibbli u sa liema punt qed tikkontribwixxi għall-promozzjoni tan-negozjar ta’ dan it-tip ta’ assi.

L-awtoritajiet ta’ kreditu għandhom jiddivulgaw l-informazzjoni li ġejja:

(a) negozjar totali matul il-perjodu ta’ divulgazzjoni fi strumenti allinjati mat-Tassonomija, inkluż xiri assolut flimkien ma’ bejgħ assolut ta’ titoli ambjentalment sostenibbli;

(b) negozjar totali matul il-perjodu ta’ divulgazzjoni tat-titoli, inkluż ix-xiri assolut totali miżjud mal-bejgħ assolut totali tat-titoli.

Ix-xiri assolut flimkien mal-bejgħ assolut ta’ titoli ambjentalment sostenibbli għandhom jiġu inklużi fin-numeratur tal-GAR speċifiku għall-Portafoll tan-negozjar tal-istituzzjoni ta’ kreditu. Ix-xiri assolut totali flimkien mal-bejgħ assolut totali ta’ titoli għandhom jiġu inklużi fid-denominatur tal-GAR għall-Portafoll tan-negozjar.

Il-parti tan-numeratur tal-GAR għall-portafoll tan-negozjar għandha tiġi stmata billi jiġi pponderat l-ammont riportat gross ta’ titoli ta’ dejn u ta’ strumenti ta’ ekwità mixtrija u/jew mibjugħa minn kull kontroparti bil-proporzjon ta’ fatturat u ta’ CapEx assoċjati ma’ attivitajiet ekonomiċi allinjati mat-Tassonomija tal-impriża li tikkontribwixxi għall-objettiv ambjentali rilevanti kif iddivulgat minn dik l-impriża f’konformità mal-Artikolu 8 tar-Regolament (UE) 2020/852 u ma’ dan ir-Regolament. Għall-impriżi finanzjarji, il-proporzjon għall-kontroparti li għandu jiġi applikat għandu jkun l-istess bħal tal-KPIs rilevanti għal dawn il-kontropartijiet.

(1) Ir-Regolament ta’ Implimentazzjoni tal-Kummissjoni (UE) Nru 680/2014 tas-16 ta’ April 2014 li jistabbilixxi standards tekniċi ta’ implimentazzjoni fir-rigward tar-rappurtar superviżorju ta’ istituzzjonijiet skont ir-Regolament (UE) Nru 575/2013 tal-Parlament Ewropew u tal-Kunsill (ĠU L 191, 28.6.2014, p. 1).

(2) Id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349).